जनता से रिश्ता वेबडेस्क:- हरियाणा: जननायक जनता पार्टी (जेजेपी) ने अपनी राष्ट्रीय कार्यकारिणी में महत्वपूर्ण बदलाव करते हुए कुछ नए पदाधिकारियों और सदस्यों को शामिल कर लिया है। पार्टी संस्थापक डॉ. अजय सिंह चौटाला से विचार विमर्श के बाद हुए इस विस्तार के बारे में पार्टी के प्रधान महासचिव डॉ. केसी बांगड़ ने बताया कि उत्तर प्रदेश के वरिष्ठ नेता चौधरी महेंद्र सिंह को पार्टी की राष्ट्रीय कार्यकारिणी में उपाध्यक्ष बनाया गया है। वह चौधरी देवीलाल के संघर्ष के साथी रहे हैं और लंबे समय से किसान राजनीति में सक्रिय हैं। उन्होंने बताया कि पूर्व मंत्री चौधरी हर्ष कुमार, वरिष्ठ नेता पूर्ण सिंह डाबड़ा और महमूद खान को राष्ट्रीय कार्यकारिणी में महासचिव बनाया गया है। खान ने हाल ही में जेजेपी के टिकट पर गुड़गांव से लोकसभा का चुनाव लड़ा था। इसके साथ ही विजय प्रकाश और उमेद कश्यप को सचिव पद दिया गया है। बता दें कि चौधरी हर्ष कुमार 1996 में चौधरी बंसीलाल सरकार में सिंचाई मंत्री रहे थे। पूर्ण सिंह डाबड़ा साल 2000 में इनेलो की टिकट पर विधायक निर्वाचित हुए थे। पार्टी के प्रदेश अध्यक्ष सरदार निशान सिंह ने बताया कि कुछ और नए पदाधिकारियों की घोषणा जल्द ही की जाएगी।